寄題安福劉道協涌翠樓
作者：楊萬里
朝代：宋

paragraphs: 讀書臺南山繞屋，恰如萬簪削青玉。
讀書臺北山更多，又似碧海躍萬波。
臺邊高人子劉子，架樓南北山圍裏。
醉中領客上上頭，忽驚平地翠浪浮。
一浪拋雲入天半，衆浪翻空濕銀漢。
砰轟打到欄干前，天跳地踔乾坤顛。
主賓拍手呼釣船，定眼看來還不然，只是南北幾點山。